Rooiwit Ahlen is 'n Duitse sokkerklub in Ahlen in Noord-Rynland-Wesfale. In 1917 is die Freie Sportclub Union (FSCU) Ahlen gestig, maar die klub word deur die regime van die Derde Ryk in 1933 ontbind omdat driekwart van die spelers buitelanders was. TuS Germania Ahlen word in sy plek opgerig, wat later saamsmelt met Wacker Ahlen. Nadat die Geallieerdes die klub na die Tweede Wêreldoorlog ontbind het, word TuS Ahlen in 1948 in die lewe geroep. Teen 1992 het die klub erge finansiële probleme ontwikkel nadat die klub in die 1991-seisoen so laag as die Kreisliga (agste vlak) moes meeding. Die klub word egter gered toe Helmut Spikker, 'n sakeman met 'n sakeryk in die kosmetiekbedryf, wat in sy jeug 'n lid van die klub was, die hoofborg word en as klubpresident verkies word. Met die nuwe finansiële spierkrag het Ahlen sterk herstel en teen 1996 promoveer die klub na die Regionalliga Wes/Suidwes. In dieselfde jaar smelt die klub met Blau-Weiß Ahlen saam en word herdoop na LR Ahlen (Leichtathletik Rasensport Ahlen e.V.).